# Beköszöntő a SzürkeÁllomány negyedik évadához

Elértünk az #agyséta utolsó szakaszához. Az idegsejtek, a hálózatok, az agyi metahálózatok után továbbhaladunk és megnézzük hogy az agyterületek pillanatonként változó kölcsönhatásából hogyan áll össze a tudatosság, az Én, a világ átélése, hogyan táncolnak a gondolatok és hogyan csillognak az agyi mintázatok.

Az előző részben az agyterületek szakosodásáról és egymásra épülő, hurkokat is tartalmazó feldolgozási láncolatáról beszéltünk.

Elsősorban a struktúrával, a hardwarrel, azaz az anatómiával foglalkoztunk, azzal, hogy milyen területek, hogyan kapcsolódnak egymáshoz, és milyen feladatokat oldanak meg. Amikor a séta elején egy összetett rendszer megértésének lépéseit vettük át, a strukturális, szerkezeti kérdések (mi, mennyi, hogyan van összekötve) voltak az elsők. A kérdések második felét a működési, élettani kérdések tették ki (mit csinálnak az elemek, hogyan hatnak kölcsön, ebből milyen működés fakad). Az #agyséta utolsó szakaszán azt járjuk körbe, hogy az agykérgi és agyi területekből álló magasrendű (meta)hálózatok kölcsönhatásából hogyan alakul ki a dinamikus, tudatosságot megalapozó agyműködés. Milyen a software és hogyan fut a hardwaren?

- Elsőként, átismételjük miket is várunk el elméleti alapon egy idegsejthálózattól.
- Ezek után, „A tengericsikó meséjében” bemutatom saját kutatásaink eredményét, melyek megvizsgálták hogyan alakulnak ki az idegsejthálózatokban megfigyelhető aktivitásminták, melyek alkalmasak lehetnek az eltérő típusú hálózati feladatok megoldására.
- Ezt követi majd annak áttekintése, hogy az fMRI és a sokcsatornás EEG vizsgálatok alapján mit tudtunk meg az agyterületek kölcsönhatásáról. Valamint, hogy az agyterületek működése hogyan hangolódik milliméter és töredékmásodperc felbontással, térben és időben állandóan változó dinamikus mintázatokká, melyeket a homloklebeny a kéreg alatti moduláló területek segítségével szervez tudatosan működő aggyá.
- A sétát majd néhány filozófia kitekintéssel és az agy-számítógép-AI párhuzamok megvizsgálásával zárjuk. De mint már korábban is írtam, a tudat kemény problémájával, a kváliák, az átélés élményének kialakulásával nem foglalkozunk, mert nem lehet a tudományos módszer igényeinek megfelelő módon vizsgálni.

Mielőtt belevágunk, kérem az olvasók türelmét, ugyanis mielőtt a SzürkeÁllomány negyedik évadát elkezdjük, elmegyek egy rövid szabadságra. Érdemes lesz várni 😊, most kerül fel a hab az agy sokrétegű tortájára.

Szerző: Gulyás Attila

Az emberi gondolkodás plusszai: belső állapotok és többlépcsős gondolkodás Mit várunk el egy hálózattól? Az agykérgi területek működésének időosztásos működése (multiplexelése)