# A tudatállapotok bozótósa

A nyelv és a tudat viszonyának tisztázása után egy minisorozatban azt beszéljük meg, hogy a tudat nem szilárd, hanem változékony, illékony. Először a „tudatállapotok szivárványa” címet akartam adni ennek minisorozatnak, de a szivárványban van egyfajta kéktől- vörösig egyirányú haladás.

Azonban a tudatállapotok sokfélék, elágaznak, összefonódhatnak, szóval amibe belemászunk az leginkább egy bozótosra hasonlít. Egy bozótosban pedig magunkon kívül lehet még madarakkal, csigákkal, pockokkal, gilisztákkal és ritkán vadmacskával vagy borzzal találkozni. Ezeknek a lényeknek bátran tulajdoníthatunk rájuk jellemző sajátos tudatot és tudatállapotokat. Régen túlléptünk azon az vallásos, imperialista, patriarchális nézeten, hogy tudata csak az embernek, a fehér embernek, azon belül is csak a férfiaknak van. Nem sorolnám az érveket mind, hiszen elég csak ránézni egy kutyára, egy madárra és látszik lakik bent valaki.

Messzelátó a bozótoshoz
Vegyük elő még egyszer az agyi képalkotó módszereket, a sokcsatornás EEG-t és az fMRI-t. Ezekkel tárjuk ugye fel milyen tér és időbeli mintázatokba rendeződnek az agyi funkcionális hálózatok gondolkodásuk során. Azt látjuk, hogy ezek változatos módokon, de viszonylag szabályosan kapcsolódnak és váltanak egymásba. Ezekről az érzékeny módszerekről az is kiderült, hogy nemcsak az akutan megváltozott, hanem a lassan, egészségesből betegbe csúszó tudatállapotokat (neurodegeneratív, pszichiátriai) is képesek meglehetősen korán kiszúrni. Egy Alzheimer-kór, bipolaritás, skizofrénia, vagy az autizmus-asperger spektrum felé elmozduló agy működési ritmusa és hálózati kapcsolatai elkezdenek megváltozni. A funkcionális hálózatok aktivációja a normálistól eltérő mintázatot követ. A tapasztalatok szerint már jóval a viselkedési tünetek előtt megindulnak ezek a mérhető változások. Így ezek a módszerek lehetővé teszik a fenti betegségek korai diagnosztizálását, és ezáltal reménytelibb kezelését. Nem kell megvárni míg egy agy elkezd sántítani, már a finom bicegést is észre lehet venni, és terápiát javasolni. Nézzük meg mit tudtunk meg ezekkel módszerekkel a különböző tudatállapotokról.
Először az egészséges, majd a megváltozott és kóros tudatállapotokat fogjuk boncolgatni. Ezeket követi majd az állati tudatszintek és tudatmódok méltányolása. A minisorozatot a gyermekből felnőtté váló kamasz agy metamorfózisának leírásával zárjuk.

Szerző: Gulyás Attila

A beszéd és a tudatosság kapcsolata Az emberi tudatállapotok I.